O PREDSTAVI

Izborom teksta i postavljanjem ovog, do sada mnogo puta igranog komada, Fedor je imao zaista težak zadatak. Trebalo je, na večito aktuelnu temu žensko-muških odnosa koje je tako dobro obradio Duško Radović u svojoj Zbirci od preko 150 kratkih priča pod nazivom “Ženski razgovori”, odabrati odgovarajuće, napraviti adekvatnu glumačku podelu i učiniti ih gledljivim publici. Od jednostavne, narativne forme koja je izuzetno težak zadatak svakom glumcu I reditelju, Fedor je, radnju (uslovno rečeno-radnju) smestio u 20-te godine XX veka, pri tom je vešto izmeštajući kroz razne ambijente. Iz damskih salona, do taksi i autobuskih stajališta, preko Luna parka, sve do groblja (a gde bi drugo), glumice nam pričaju svoje priče i uvode nas u svu složenost muško-ženskih odnosa. Kroz komičan i veoma zanimljiv način, uz adekvatan izbor muzike, sa veoma duhovitim scenskim rešenjima, reditelj je ovu večitu temu učinio izuzetno dopadljivom, gledljivom i scenski atraktivnom, istovremeno je obojivši svojom osobenom rediteljskom poetikom. Predstavu počinje i završava devojčica, koja već ima svoja razmišljanja o braku, ljubavi i muško ženskim odnosima... Naravno, radi se o stereotipima, veoma pogrešnim, koje je već čula…pogodite od koga. Tako je cela predstava zaokružena u jednu celinu, i bez obzira na svoju nepretencioznost, ona ipak nosi u sebi I pouke i opomene.

Naravno, celu predstavu su, veoma duhovito i razigrano obeležila, pogodićete, dva muškarca…

Osim režije, Fedor Popov potpisuje i izbor tekstova, adaptaciju, scenografska rešenja, izbor muzike…

Značajan doprinos ukupnom vizuelnom identitetu predstave dala je Darija Prokopjeva. Ona je predstavu potpuno zakopčala u epohu. Svojim kostimografskim rešenjima, kao i šminkom, Darija je značajno uticala na veoma povoljan ukupan utisak o predstavi.

Darko Grahovac